Vineri, 29 martie, a avut loc o explozie, urmată de degajări mari de fum, la Rafinăria Petromidia din Năvodari, județul Constanța. În urma acestei explozii a fost activat Planul Roșu de Intervenție. Acesta presupune suplimentarea resurselor medicale la fața locului.
Inspectoratul pentru Situații de Urgență Dobrogea a deplasat la fața locului 6 mașini de stingere, 2 autoscări și 3 ambulanțe SMURD. Acestora li s-au alăturat autospeciala transport roboți de la ISU BIF. Totodată, alte 4 mașini de stingere din cadrul ISU IL (2) și ISU CL (2) au intervenit în sprijinul colegilor din ISU CT.
Reprezentanţii Inspectoratului pentru Situaţii de Urgenţă Dobrogea au anunţat că explozia nu a fost urmată de incendiu. "Intervenim la Rafinăria Petromidia. A fost activat Planul Roşu de Intervenţie de la ora 8.40. Din primele informaţii este vorba de o explozie neurmată de incendiu", au precizat pompierii.
Reamintim faptul că la începutul lui iulie 2021, o explozie produsă la Petromidia s-a soldat cu moartea a trei muncitori. Ulterior, în iunie 2023, un pompier a fost rănit în urma unui incendiu la instalaţia de distilare a motorinei de la Petromidia.